มุ่งพลิกโฉมอุตสาหกรรมท่องเที่ยว เกษตร ฮาลาล เชื่อมโยงการค้าการลงทุนในอนุภูมิภาค
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมระดับผู้นำแผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย ครั้งที่ 13 (IMT-GT Summit) ผ่านระบบการประชุมทางไกล โดยมีนายกรัฐมนตรีมาเลเซีย ประธานาธิบดีอินโดนีเซีย เลขาธิการอาเซียน เข้าร่วมนายกรัฐมนตรีมาเลเซียในฐานะประธานการประชุม เชื่อมั่นว่าประเทศสมาชิกจะสามารถพัฒนาผ่านดำเนินการตามยุทธศาสตร์ของ IMT-GT ได้อย่างมีศักยภาพภายใต้สถานการณ์โควิด-19 และเชื่อมั่นว่าจากความคืบหน้าในการจัดหาวัคซีนจะทำให้ฟื้นฟูเศรษฐกิจและมิติอื่นๆ ได้รวดเร็วขึ้น ด้านประธานาธิบดีอินโดนีเซีย มีข้อเสนอว่าควรเร่งพัฒนาโครงสร้างพื้นฐาน ดิจิทัลทางการเกษตรและเร่งการเปลี่ยนแปลงไปสู่เศรษฐกิจดิจิทัลขณะที่นายกรัฐมนตรีของไทย แสดงวิสัยทัศน์ว่า โควิด-19 ส่งผลกระทบต่อทั่วโลก รวมถึงอนุภูมิภาค IMT-GT เป็นอย่างมาก แต่การดำเนินการเพื่อป้องกันการแพร่ระบาดในเชิงรุก ควบคู่กับการเร่งฉีดวัคซีนให้แก่ประชาชน ซึ่งในส่วนของไทย ได้ดำเนินมาตรการเพื่อแก้ไขปัญหาทางเศรษฐกิจและสังคมและได้เตรียมความพร้อมในการเปิดประเทศ ขณะเดียวกันเชื่อมั่นว่าทั้งสามประเทศจะร่วมกันกำหนดมาตรฐานด้านการท่องเที่ยววิถีใหม่ ภายหลังสถานการณ์การแพร่ระบาดของโรคโควิด-19 ที่ให้ความสำคัญกับการปฏิบัติตามมาตรฐานความปลอดภัยด้านสุขอนามัยอย่างรัดกุมโอกาสนี้ นายกรัฐมนตรี ได้เสนอแนวทางความร่วมมือของ 3 อุตสาหกรรม เพื่อพลิกโฉมอุตสาหกรรม ได้แก่ อุตสาหกรรมการท่องเที่ยว อุตสาหกรรมการเกษตรและอุตสาหกรรมฮาลาล พร้อมเสนอปัจจัยสนับสนุนอุตสาหกรรมหลักของ IMT-GT ที่สำคัญ 3 ประการ ได้แก่ ความเชื่อมโยงโครงข่ายคมนาคมที่ไร้รอยต่อ ความเชื่อมโยงด้านกฎระเบียบ เร่งรัดการลงนามกรอบความร่วมมือด้านพิธีการศุลกากร เพื่อให้การข้ามพรมแดนและการเคลื่อนย้ายสินค้าระหว่าง 3 ประเทศมีความสะดวก การเสริมสร้างความยั่งยืนทางสิ่งแวดล้อม และโครงการตามแผนการลงทุนกรอบการพัฒนาเมืองที่ยั่งยืน ซึ่งสอดรับกับ “โมเดลเศรษฐกิจ BCG” ของไทย